અંગત રીતે તેનું આમ અચાનક ચાલી જવું એ દિવસોમાં મારા માટે ખાસું પીડાજનક બની રહ્યું હતું. એ સાંજે ઘરે આવીને મમ્મી-પપ્પાને ખબર કર્યા તો તેમની સ્થિતિ મારાથી અલગ થોડી હોય? રાત પડી ગઈ હતી એટલે બીજા દિવસે જ તેના ઘરે મળવા જવાનું શક્ય હતું પરંતુ અમે ત્રણેય મોડી રાત સુધી જાગતાં રહ્યા. સુતા પહેલા પપ્પાએ મને જે સવાલો કર્યા તે હું આજન્મ ભૂલી શકું તેમ નથી – “તારે કોઈ ચિંતા નથીને?.....હોય તો જણાવી દે......તારા મનમાં આવું કંઈ કરવાનું ચાલતું તો નથીને?”